Берасцейскі ідэолаг запрасіў на сустрэчу праваабаронцу Уладзімера Вялічкіна
http://spring96.org/be/news/26839 2009 2009-01-22T16:00:01+0200 2009-01-22T16:00:01+0200 1970-01-01T03:00:00+0300 be
Сёньня ў Берасьці па ініцыятыве кіраўніка ідэалягічнага аддзелу Берасьцейскага аблвыканкаму Аляксандра Рагачука адбылася яго сустрэча з праваабаронцам Уладзімерам Вялічкіным.
— Суразмоўца дэманстраваў лібэралізм да апазыцыі, — паведаміў “Свабодзе” Ўладзімер Вялічкін, — пытаўся, ці можам мы супрацоўнічаць з уладай у пытаньнях культуры, весьці дыялёг пра праблемы ў грамадзкім жыцьці, выхаваньні моладзі.
Са словаў Уладзімера Вялічкіна, гутарка пераважна адбывалася на беларускай мове.
“Пра мэтазгоднасьць далейшага дыялёгу можна будзе гаварыць пасьля афіцыйнай рэгістрацыі праваабарончага грамадзкага аб’яднаньня “Брэсцкая вясна”. Дакумэнты накіраваныя ў аблвыканкам пасьля ўстаноўчага сходу 15 студзеня. Сябры аб’яднаньня ставяць на мэце аказваць юрыдычныя кансультацыі, бараніць правы грамадзянаў у судах і праводзіць адукацыйную працу з моладзьдзю й насельніцтвам у цэлым”, — удакладніў Уладзімер Вялічкін.
“Свабода” раней паведамляла, што кіраўнік ідэалягічнага аддзелу Берасьцейскага аблвыканкаму Аляксандар Рагачук абавязаў усіх супрацоўнікаў аддзелу гаварыць у працоўны час па-беларуску. Таксама гэты чыноўнік быў адзіным, хто павіншаваў землякоў у перадачы на мясцовым тэлебачаньні са сьвятамі Новага году і Калядаў менавіта на беларускай мове.
22.01.2009 Тэгі: грамадства, праваабаронцы